text: Teresa Jordà: 'Som la generació que ha estat escollida per vèncer i avui, al poble de Lluís Companys, ens conjurem a lluitar i treballar plegats per Catalunya i per la vida' - Federació de Lleida
  Teresa Jordà: 'Som la generació que ha estat escollida per vèncer i avui, al poble de Lluís Companys, ens conjurem a lluitar i treballar plegats per Catalunya i per la vida'
  Dijous, 15.10.2020 20:30h
  Joan Talarn defineix al President assassinat fa 80 anys com 'un un gran humanista i un home de pau que creia amb la gent'
  La consellera d'Agricultura, Ramaderia Pesca i Alimentació, Teresa Jordà, acompanyada del president de la Diputació de Lleida, Joan Talarn, la secretaria general adjunta i portaveu nacional d'Esquerra Republicana Marta Vilalta, la senadora per Lleida i vicesecretària general d'Acció Política, Sara Bailac, el president de la Federació Regional de Lleida, Miquel Serra, i el president de la Federació comarcal de l'Urgell, Xavier Freixes, han intervingut en l'acte d'homenatge i ofrena floral de la formació republicana al president Lluís Companys amb motiu del 80è aniversari del seu assassinat, al Monument del President Màrtir del Tarròs.
  En la seva presentació Freixes ha ressenyat que un cop més, com des de fa molts anys, Esquerra Republicana de Catalunya es troba en aquest espai 'per seguir amb l'exemple de la figura de Companys el camí cap a la justícia, la igualtat i la llibertat col·lectiva enfront els repressors que són qui volen escriure la seva versió de la història'.
  El president regional Miquel Serra ha expressat el seu agraïment a la militància de l formació per haver respost a la crida de seguir l'acte en streaming 'en un moment en que l'actual crisi sanitària ens porta a ser més garants que ningú i ser còmplices de les decisions tant difícils que es veuen obligats a prendre els nostres companys a govern, com difícils van ser, també, moltes de les decisions que va haver de prendre el President assassinat'.
  Per la seva banda Bailac que ha definit a Companys com un home que es va enfrontar al feixisme, ha recordat que 'aquest feixisme, encara a dia d'avui, amenaça a les nostres institucions i es fa ben present als nostres carrers'. També s'ha referit al fer que el dia anterior s'hagués hagut de commemorar un any 'd'un altre acte de venjança, el de la sentència de la vergonya que va condemnar als nostres companys a més de 100 anys de presó'.
  Vilalta, ha centrat la seva intervenció en el fet que la dictadura va assassinar Companys creient que eliminant al president de la Generalitat s'eliminaria tot allò que ell i la institució representaven 'però no ho van aconseguir perquè el que ell representava és la lluita per la democràcia i la justícia, per no deixar ningú enrere i per entendre que la lluita nacional i la lluita social són indestriables i aquests són els ideals que des d'Esquerra Republicana continuem defensant'.
  El president de la Diputació de Lleida ha definit al President assassinat com 'un gran humanista i un home de pau que creia amb la gent'. De la mateixa manera, ha afirmat convençut que 'el millor homenatge que es pot fer a Companys i a totes les persones que actualment estan empresonades, exiliades o represaliades és una victòria rotunda d'aquells que creiem de veritat en la llibertat de Catalunya, en la seva independència i en la República Catalana en la cita electoral del proper mes de febrer, que al final ha tornat l'estat espanyol inhabilitant al president de la Generalitat de Catalunya'.
  Finalment, la consellera Jordà ha recordat la importància de no només recordar un personatge cabdal de la història del nostre país, 'sinò que cal recordar també a l'home que encarnava els valors republicans, el sindicalista, el defensor a ultrança de les classes populars i treballadores, l'home generós, coratjós, seré i defensor de totes les causes'.
  'Sens dubte, nosaltres són aquella generació que ha estat escollida per vèncer, per recordar la gent que ens ha fet ser així, per recordar aquells que estem lluitant i, sobretot, per fer i construir un país millor per a tots aquells i aquelles que venen darrera nostre, Així doncs, avui ens conjurem, aquí al poble de Lluís Companys, per treballar plegats per Catalunya i també per la vida', ha conclòs.